CELEX: 32016D2100
Language: sl
Date: 2016-11-30 00:00:00
Title: Izvedbeni sklep Komisije (EU) 2016/2100 z dne 30. novembra 2016 o ugotovitvi, da začasna opustitev preferencialnih carin, vzpostavljenih v okviru stabilizacijskega mehanizma za banane iz Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani, za uvoz banan s poreklom iz Peruja za leto 2016 ni primerna

1.12.2016   
            
            
               SL
            
            
               Uradni list Evropske unije
            
            
               L 326/16
            
         IZVEDBENI SKLEP KOMISIJE (EU) 2016/2100
   z dne 30. novembra 2016
   o ugotovitvi, da začasna opustitev preferencialnih carin, vzpostavljenih v okviru stabilizacijskega mehanizma za banane iz Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani, za uvoz banan s poreklom iz Peruja za leto 2016 ni primerna
   EVROPSKA KOMISIJA JE –
   ob upoštevanju Pogodbe o Evropski uniji in Pogodbe o delovanju Evropske unije,
   ob upoštevanju Uredbe (EU) št. 19/2013 Evropskega parlamenta in Sveta z dne 15. januarja 2013 o izvajanju dvostranske zaščitne klavzule in stabilizacijskega mehanizma za banane iz Trgovinskega sporazuma med Evropsko unijo in njenimi državami članicami na eni strani ter Kolumbijo in Perujem na drugi strani (1) in zlasti člena 15 Uredbe,
   ob upoštevanju naslednjega:
   
               (1)
            
            
               Stabilizacijski mehanizem za banane je bil uveden s Trgovinskim sporazumom med Evropsko unijo in njenimi državami članicami na eni strani ter Kolumbijo in Perujem na drugi strani, ki se med pogodbenicama začasno uporablja v zvezi s Kolumbijo od 1. avgusta 2013 oziroma Perujem od 1. marca 2013.
            
         
               (2)
            
            
               Na podlagi tega mehanizma in v skladu s členom 15(2) Uredbe (EU) št. 19/2013 po tem, ko je presežen določen sprožitveni obseg uvoza svežih banan (tarifna številka 0803 90 10 kombinirane nomenklature Evropske unije z dne 1. januarja 2012) iz ene od zadevnih držav, Komisija sprejme izvedbeni akt, s katerim lahko začasno opusti preferencialne carine, ki se uporabljajo za uvoz svežih banan iz navedene države, ali določi, da takšna opustitev ni primerna.
            
         
               (3)
            
            
               Komisija sprejme sklep v skladu s členom 8 Uredbe (EU) št. 182/2011 Evropskega parlamenta in Sveta (2) v povezavi s členom 4 Uredbe.
            
         
               (4)
            
            
               Uvoz svežih banan s poreklom iz Peruja v Evropsko unijo je 24. oktobra 2016 presegel mejno vrednost 90 000 metričnih ton, ki je opredeljena v zgoraj navedenem sporazumu.
            
         
               (5)
            
            
               V zvezi s tem je Komisija v skladu s členom 15(3) Uredbe (EU) št. 19/2013 upoštevala učinek zadevnega uvoza na razmere na trgu Unije za banane, da bi ugotovila, ali bi bilo treba preferencialne carine opustiti. V ta namen je Komisija preučila učinek zadevnega uvoza na raven cen v Uniji, razvoj uvoza iz drugih virov ter celotno stabilnost trga Unije za sveže banane.
            
         
               (6)
            
            
               Ko je bila presežena mejna vrednost za leto 2016, je uvoz svežih banan iz Peruja predstavljal 4,3 % skupnega uvoza svežih banan v Evropsko unijo, za katerega je veljal stabilizacijski mehanizem za banane. Peru poleg tega glede na obdobje od januarja do avgusta 2016 predstavlja samo približno 2 % skupnega uvoza svežih banan v Evropsko unijo. Na podlagi napovedi o uvozu do konca leta 2016 in ob upoštevanju dosedanjega razvoja mesečnega uvoza v letu 2016 uvoz banan iz Peruja verjetno ne bo presegel 2 % skupnega uvoza za celotno leto 2016, tj. letna raven uvoza iz Peruja bi bila v skladu z ravnjo iz leta 2015.
            
         
               (7)
            
            
               Uvozna cena iz Peruja za prvih 8 mesecev leta 2016 je bila v povprečju 718 EUR/tono, kar je za 13 % višje od povprečnih cen celotnega uvoza svežih banan v EU.
            
         
               (8)
            
            
               Uvoz svežih banan iz drugih tradicionalnih držav izvoznic večjega obsega, s katerimi je EU prav tako sklenila sporazume o prosti trgovini, zlasti iz Kolumbije, Kostarike in Paname, je bil do oktobra 2016 močno pod mejnimi vrednostmi, ki so določene zanje s primerljivimi stabilizacijskimi mehanizmi, v zadnjih štirih letih pa je sledil podobnim trendom in vrednostim na enoto. Raven uvoza iz Kolumbije in Kostarike je oktobra 2016 na primer znašala 792 tisoč ton, kar je 521 tisoč ton manj od opredeljenih mejnih vrednosti, vendar je to bistveno več od skupne sprožitvene ravni za Peru za celo leto (90 tisoč ton).
            
         
               (9)
            
            
               Povprečna veleprodajna cena banan na trgu Unije na začetku oktobra 2016 (903 EUR/tono) se v primerjavi s povprečnimi veleprodajnimi cenami rumenih banan iz prejšnjih mesecev ni občutno spremenila.
            
         
               (10)
            
            
               Poleg tega nič ne kaže, da bi bila stabilnost trga Unije ogrožena zaradi uvoza svežih banan iz Peruja, ki presega opredeljeni letni sprožitveni obseg uvoza, ali da bi ta imel pomemben vpliv na položaj proizvajalcev v EU.
            
         
               (11)
            
            
               Poleg tega pa oktobra 2016 ni bilo nobenih znakov, da bo prišlo do resnega poslabšanja ali da se bo položaj proizvajalcev v najbolj oddaljenih regijah EU resno poslabšal.
            
         
               (12)
            
            
               Na podlagi zgornjega pregleda je Komisija sklenila, da opustitev preferencialnih carin za uvoz banan s poreklom iz Peruja ni primerna –
            
         SPREJELA NASLEDNJI SKLEP:
   Člen 1
   Začasna opustitev preferencialnih carin za uvoz svežih banan, uvrščenih pod tarifno številko 0803 90 10 kombinirane nomenklature Evropske unije ter s poreklom iz Peruja, za leto 2016 ni primerna.
   Člen 2
   Ta sklep začne veljati na dan objave v Uradnem listu Evropske unije.
   
      V Bruslju, 30. novembra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 17, 19.1.2013, str. 1.
   
      (2)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).